વાતોવાતોમાં અમે આવી પહોંચ્યા હતા અન્ય એક નેસમાં, આ નેસનું નામ છે આસનઢાળી. ગાય ભેંસના દૂધના બોઘરણા ભરીને રસ્તા પર દૂધ લેવા આવતા ડેરીના વાહનની રાહ જોઇ રહેલા અનેક લોકો અમે રસ્તામાં જોયા, આસનઢાળી પાસે એવા બે ચાર ભાઇઓ અમે જોયા. નેસમાં અમે લક્ષ્મણભાઇના ઓળખીતા એક ભાઇના ઘરે ગયા. બે બહેનો ગાયને દોહતી હતી. પાસે એક નાનો છોકરો ઉભેલો, જાણે કાનુડો યશોદાની પાસે માખણની માંગણી કરતો હોય એવું અદલ દ્રશ્ય.